Venäjällä on valmisteilla laki, jonka mukaan ulkomaan kansalaisen ei tarvitsisi enää kieltäytyä aiemmasta kansalaisuudestaan ottaessaan Venäjän passin. Suomessa laki koskisi ensi sijassa noin 70 000:ta venäjän kieltä puhuvaa, joilla ei ole vielä kaksoiskansalaisuutta.

Venäjä on suhtautunut viime vuosina hyvin epäilevästi ulkomaalaisiin ja kaksoiskansalaisiin, mutta nyt maa näyttää valmistelevan täyskäännöstä passilakiinsa.

Talouslehti Kommersantin saamien tietojen mukaan Venäjä aikoo helpottaa tuntuvasti tapaa, jolla ulkomaalainen voi saada Venäjän kansalaisuuden.

Oleellisin muutos tulisi olemaan, että hakiessaan Venäjän kansalaisuutta ulkomaalaisen ei tarvitsisi enää luopua voimassa olevasta kansalaisuudestaan, vaan Venäjä ryhtyisi virallisesti tunnustamaan kaksoiskansalaisuuden.

Lakiin on valmisteilla myös muutos, jonka mukaan Venäjän kansalaisuuden saanti ei vaatisi enää viiden vuoden pysyvää asumista Venäjällä eikä myöskään henkilön tulonlähteiden osoittamista.

Uutistoimisto Ria Novostin mukaan kansalaisuuslain muutosehdotukset ovat loppusuoralla ja ne saatetaan tuoda duuman käsittelyyn jo tässä kuussa.

Helpotettu Venäjän passin saaminen tulisi koskemaan ensisijaisesti niitä ulkomaalaisia, jotka ovat venäjän kielen taitoisia, Kommersant kertoo.

Duuman varapuhemiehen mukaan Venäjä on valmis kantamaan jatkossa myös vastuuta uusista kansalaisistaan, vaikka he asuisivat ulkomailla.

– Haluamme käsitellä tämän kysymyksen loppuun kevätistuntokaudella, jotta kaikki halukkaat voisivat tulla Venäjän kansalaisiksi, varapuhemies Pjotr Tolstoi sanoi.

– Entä mitä Venäjä tekee vastineeksi? Omia kansalaisiaan Venäjä tulee puo-lus-ta-maan, Tolstoi painotti Kommensantin mukaan sanan tavuja korostaen.

Suomessa on yli 32000 henkilöä, joilla on jo Suomen ja Venäjän kaksoiskansalaisuus. Jos Venäjän kansalaisuuslakiin suunnitellut muutokset astuvat voimaan, helpotettu Venäjän passin saanti voisi tulla koskemaan noin 70000:tä muuta Suomessa asuvaa venäjän kielen taitoista.­

Suomen suurin kaksoiskansalaisten ryhmä on Suomen ja Venäjän kansalaiset, joita oli liki 32 000 vuoden 2018 tilastojen mukaan. Luku on kasvanut viime vuosina yleensä vajaalla tai reilulla kahdellatuhannella henkilöllä vuosittain.

Suomen kansalaisuuden voi saada anomuksella tai syntymän kautta. Lapsesta tulee perussäännön mukaan Suomen kansalainen silloin, jos hänen äitinsä on Suomen kansalainen tai jos ulkomaalaisen äidin lapsen isä on Suomen kansalainen ja vanhemmat ovat avioliitossa keskenään.

Venäjän kieltä äidinkielenään puhuvia henkilöitä asuu Suomessa tällä hetkellä vähintään 80 000, arvioi Suomi-Venäjä-seura.

Kun mukaan lasketaan kaikki entisen Neuvostoliiton alueelta Suomeen muuttaneet, heidän jälkeläisensä ja venäjää osaavat henkilöt, venäjänkielisten lukumäärä on huomattavasti suurempi. Venäjän Suomen-suurlähetystön arvion mukaan venäjää ”jollain tasolla puhuvia” on Suomessa kaikkiaan yli 100 000.

Mikäli Venäjän kaavailemat lakimuutokset menevät läpi, Suomessa olisi siis noin 70 000 henkilöä, joilla ei ole vielä Suomen ja Venäjän kaksoiskansalaisuutta ja joita helpotettu Venäjän passin saanti tulisi koskemaan ensi sijassa.

Venäjän duumassa kansanedustajat ovat valmiina hyväksymään muutokset kansalaisuuslakiin vielä tämän kevään aikana.­

Venäjän maanmiespolitiikasta vastaavaa valiokuntaa duumassa johtava Leonid Kalashikov pitää valmisteilla olevaa lakia ”vallankumouksellisena”. Hänen mukaansa se tulisi koskemaan kaikkia maita myös entisen Neuvostoliiton ulkopuolella.

Laki olisi suunnattu erityisesti heille, joiden Venäjä katsoo kuuluvaan niin kutsuttuun ”venäläiseen maailmaan”.

– Tätä lakia odottavat kaikki maanmiehemme. Laki tulee duuman käsittelyyn jo helmikuussa. Kaikki ovat jo sen kannalla: FSB, presidentinhallinto. Turvallisuusneuvostossakin sitä on käsitelty, Kalashnikov sanoi.

Kansanedustaja Konsntantin Zatulinin mukaan lakimuutos on osa toimenpiteitä, joilla Venäjä haluaa ratkaista väestön vähenemiseen liittyviä ongelmia.

Putin puhui vastikään linjapuheessaan paljon siitä, kuinka Venäjän pitää löytää ratkaisuja syntyvyyden vähenemiseen ja väestökatoon. Putin on asettanut tavoitteen, että Venäjän pitäisi saada uusia kansalaisia lähivuosina noin 5-10 miljoonaa.

– Haluamme kasvattaa Venäjän kansalaisten määrää. Ennen muuta se tapahtuisi maanmiestemme avulla, Zatulin sanoi.

Zatulinin mukaan ”ulkomailla asuu miljoonia venäläisiä, jotka haluaisivat Venäjän kansalaisiksi”.

– Tämä antaisi mahdollisuuden jakaa Venäjän passit ulkomailla asuvalle diasporallemme. He haluaisivat Venäjän kansalaisuuden, mutta he eivät ole tähän asti voineet sitä hankkia, koska heidän pitäisi luopua asuinmaansa kansalaisuudesta, Zatulin selitti.

Zatulinin mukaan ulkomailla on paljon myös henkilöitä, jotka ovat muuttaneet pois Venäjältä ja haluaisivat nyt ehkä palata takaisin, mutta eivät ole silti valmiita sulkemaan kokonaan ovea nykyiseen asuinmaahansa.

Vladimir Putin vaati tammikuun linjapuheessaan toimia Venäjän syntyvyyden nostamiseksi ja väestökadon pysäyttämiseksi.­

Kansalaisuuslakiin kaavaillaan lisäksi muita helpotuksia, jotka tulisivat koskemaan entisen Neuvostoliiton alueen kansalaisia, kuten esimerkiksi Moldovasssa, Kazakstanissa, Ukrainassa ja Valko-Venäjällä asuvia henkilöitä.

Lakimuutoksia perustellaan sillä, että kyseessä ovat Venäjän naapurivaltiot, joiden asukkaat haluaisivat yhä suuremmassa määrin saada Venäjän kansalaisuuden.

Putin on jo aiemmin käyttänyt Venäjän passien jakamista myös yhtenä keinona, jolla Venäjä ulottaa vaikutusvaltaansa naapurivaltioihinsa.

Esimerkiksi Ukrainassa ja Georgiassa Venäjä on jakanut passejaan helpotetusti niiden alueiden asukkaille, jotka ovat tällä hetkellä Venäjän miehittämiä tai kontrolloimia. Kyse on siis Krimistä, Itä-Ukrainasta, Etelä-Ossetiasta ja Abhasiasta.

Venäjällä on parhaillaan menossa perustuslain muutosprosessi, jossa kaksoiskansalaisille kaavaillaan useita rajoituksia. Heillä ei olisi pääsyä esimerkiksi kansanedustajien, ministereiden, tuomareiden tai presidentin tehtäviin.­

Samaan aikaan Venäjällä on kuitenkin yhä edelleen valmisteilla myös muutoksia, jotka on suunnattu kaksoiskansalaisia vastaan.

Esimerkiksi Putinin ehdottamat perustuslain muutokset pitävät sisällään useita rajoituksia, joiden mukaan korkeisiin valtiollisiin virkoihin ei voisi päästä henkilö, jolla on joko toisen maan kansalaisuus tai oleskelulupa ulkomaille.

Lue lisää: Näitä muutoksia Putin vaatii perustuslakiin – IS listasi 10 kohtaa

Lue lisää: Heille Putin uskoi perustuslain muokkaamisen: pianisti, seiväshyppääjä, kosmonautti, kasakkapäällikkö, näyttelijä – katso koko lista

Tällä hetkellä Venäjän perustuslaki ei kiellä venäläistä ottamasta toisen maan kansalaisuutta, mutta Venäjä itse kohtelee näitä ihmisiä aivan kuin he olisivat ainoastaan Venäjän kansalaisia.

Lisäksi pääsääntö tällä hetkellä on, että jos ulkomaan kansalainen haluaa tulla Venäjän kansalaiseksi, hänen on samalla luovuttava aiemmasta kansalaisuudestaan tai kansalaisuuksistaan.

Tadzhikistanin kanssa Venäjällä on kuitenkin jo tällä hetkellä erillinen sopimus kaksoiskansalaisuudesta.

Uutistoimisto Regnumin haastattelema lakiasiantuntija Olga Sulim varoittaa, että uusi helpotettu Venäjän kansalaisuuden saanti voisi johtaa hallitsemattomaan maahanmuuttoon. Sulimin mukaan Venäjälle voi muuttaa paljon ihmisiä, joiden suhteen ”ei olisi täysin selvää, mille maalle he ovat lojaaleja”.